Talon­rakennus­alan teksti­muutokset 2025

13.5.2025 [Uutiset](https://rakennusliitto.fi/category/uutiset/)[Palkat ja TES](https://rakennusliitto.fi/category/uutiset/palkat-ja-tes/)

Rakennusliitto ry:n ja Talonrakennusteollisuus ry:n hallinnot ovat hyväksyneet talonrakennusalan työntekijöiden työehtosopimusneuvotteluissa saavutetun neuvottelutuloksen.  Työehtosopimus tuli voimaan 1.3.2025 ja päättyy 29.2.2028. Työehtosopimus voidaan irtisanoa päättymään kahden sopimusvuoden jälkeen 28.2.2027 kahden kuukauden ilmoitusaikaa noudattaen.

[Talonrakennusalan TES-lennäkki 2025](https://rakennusliitto.fi/wp-content/uploads/2025/05/Talonrakennusala-2025-valmis.pdf)

Palkankorotukset 2025

Palkkoja korotetaan 1.9.2025 tai lähinnä jälkeen alkavan palkanmaksukauden alusta.

Yleiskorotus on 2,5 % ja taulukkopalkkoja korotetaan 2,5 %.

Palkkaryhmittelyn mukaiset tuntipalkat ovat seuraavat:

|  |  |
| --- | --- |
| **Palkkaryhmä** | **Tuntipalkka** |
| I | 12,24 € |
| II | 13,79 € |
| III | 15,11 € |
| IV | 16,64 € |
| V | 18,11 € |
| VI | 19,37 € |

Kesken olevia urakoita ja urakkahinnoittelun hintoja, rahamääräisiä lisiä sekä työntekijöiden edustajien erilliskorvauksia korotetaan 2,5 %:lla.

Palkankorotukset 2026

Palkkoja korotetaan 1.6.2026 tai lähinnä jälkeen alkavan palkanmaksukauden alusta.

Yleiskorotus on 2,9 % ja taulukkopalkkoja korotetaan 2,9 %.

Palkkaryhmittelyn mukaiset tuntipalkat ovat seuraavat:

|  |  |
| --- | --- |
| **Palkkaryhmä** | **Tuntipalkka** |
| I | 12,59 € |
| II | 14,19 € |
| III | 15,55 € |
| IV | 17,12 € |
| V | 18,64 € |
| VI | 19,93 € |

Kesken olevia urakoita ja urakkahinnoittelun hintoja, rahamääräisiä lisiä sekä työntekijöiden edustajien erilliskorvauksia korotetaan 2,9 %:lla.

Palkankorotukset 2027

Palkkoja korotetaan 1.6.2027 tai lähinnä jälkeen alkavan palkanmaksukauden alusta.

Yleiskorotus on 2,4 % ja taulukkopalkkoja korotetaan 2,4 %.

Palkkaryhmittelyn mukaiset tuntipalkat ovat seuraavat:

|  |  |
| --- | --- |
| **Palkkaryhmä** | **Tuntipalkka** |
| I | 12,89 € |
| II | 14,53 € |
| III | 15,92 € |
| IV | 17,53 € |
| V | 19,09 € |
| VI | 20,41 € |

Kesken olevia urakoita ja urakkahinnoittelun hintoja, rahamääräisiä lisiä sekä työntekijöiden edustajien erilliskorvauksia korotetaan 2,4 %:lla.

Työehtosopimuksen tekstimuutokset

TES 3 § Paikallinen sopiminen

Paikallinen sopimus on tehtävä kirjallisesti.

TES 11 § Keskimääräinen säännöllinen työaika

Paikallisesti sopimalla säännöllinen työaika voidaan 4 §:n estämättä järjestää myös siten, että se tasoittuu enintään kuuden kuukauden aikana keskimäärin enintään 40 tuntiin viikossa. Viikoittainen työaika voi tällöin olla enintään 50 tuntia ja päivittäinen enintään 10 tuntia. TES 29 §:n mukaisissa matkatöissä päivittäinen työaika voi olla enintään 12 tuntia ja tasoittumisjakso enintään 12 kuukautta. Työnantajan tulee lähettää tällainen paikallinen sopimus molemmille liitoille vahvistettavaksi viimeistään viikkoa ennen kyseisen työajan käyttöönottoa. Liittojen tulee viikon kuluessa tehdä päätös, vahvistavatko ne sopimuksen.

TES 17 § Sääolosuhteet

2. Mikäli työntekijä on saapunut työpaikalle, mutta ei voi sopimattoman sään takia aloittaa työtään, korvataan odotusaika työkohtaisella tuntipalkalla, mikäli työnantaja on nimenomaan ilmoittanut, että työntekijän on jäätävä työpaikalle.

TES 19 § Palkkaryhmittely

Muutettiin rakennusmiehen ammattinimike rakennustyöntekijäksi, laattamies laatoittajaksi, alamies taakankiinnittäjäksi ja kirvesmies timpuriksi.

Lisättiin palkkaryhmään III aloitteleva telineasentaja ja aloitteleva raudoittaja, poistettiin palkkaryhmästä III torninosturin kuljettaja, poistettiin palkkaryhmästä IV rakennusmiehen määritelmästä kokenut ja monipuolinen ja lisättiin palkkaryhmämäärittelyihin 4–6 raudoittaja.

TES 21 § Työntekijän sijoittaminen palkkaryhmään

Palkkaryhmän tarkastelu tehdään viimeistään vuosittain pidetyn kehityskeskustelun yhteydessä.

TES 23 § Työkohtainen lisä

Työntekijän toimiessa työnantajan nimenomaisesta määräyksestä toisen työntekijän ohjaajana koulutus- tai harjoittelujakson aikana, on työntekijälle maksettava tästä paikallisesti sovittava korvaus.

TES 24 § Urakkapalkat

Urakan aikana syntyneiden ylitöiden korotusosat lasketaan urakan KTA:sta.

TES 35 § Lääkärintarkastukset

Lisättiin eturauhassyöpäseulonta ansionmenetyksen korvauksen piiriin kuuluviin lääkäritarkastuksiin.

TES 36 § Raskaus- ja vanhempainvapaa

Lisättiin ei-synnyttävän vanhemman palkallisen vanhempainvapaajakson pituutta kuudesta päivästä 16 sairausvakuutuslain mukaiseen arkipäivään.

Synnyttävälle vanhemmalle maksetaan raskaus- ja vanhempainvapaan ajalta 56 ja ei-synnyttävälle vanhemmalle vanhempainvapaan ajalta 16 sairausvakuutuslain mukaisen arkipäivän pituisen kalenteriajanjakson työtuntijärjestelmän mukaisilta työpäiviltä laskettava työntekijän palkan ja raskaus- ja vanhempainpäivärahan erotus vapaan alkamispäivästä lukien.

Raskaus- ja vanhempainpäivärahalla tarkoitetaan sairausvakuutuslain mukaista raskaus- ja vanhempainpäivärahaa tai siihen verrattavaa muun lain tai sopimuksen perusteella tulevaa korvausta. Mikäli työntekijä pitää vanhempainvapaata jaksoissa, tulee jokaista kuutta vanhempainvapaapäivää kohden sisältyä yksi arkilauantai.

Muilta osin määräykset jäivät ennalleen. Muutokset tulevat voimaan 15.5.2025 tai tämän jälkeen syntyvien lasten vanhempien perhevapaisiin.

37 § Suojavaatetus ja suojavälineet

Työnantaja hankkii työhön tarvittavat pölysuojaimet.

Vuosilomasopimus

3 § Vuosiloman antaminen

Mikäli työnantaja on irtisanonut työntekijän työsopimuksen työsopimuslain 7 luvun 3 §:n mukaisella taloudellisella ja tuotannollisella perusteella, työntekijällä on oikeus pitää irtisanomisaikanaan kaikki työsuhteen päättymiseen mennessä kertyneet vuosilomat. Pyyntö lomien pitämisestä on esitettävä työnantajalle vuorokauden sisällä siitä, kun työntekijä on saanut tietoonsa työnantajan suorittaman irtisanomisen.

6 § Lisävapaapäivien palkka

Mikäli työntekijälle on kertynyt vuosilomalain 7 a §:n mukaisia vuosilomaa täydentäviä lisävapaapäiviä sairaudesta, tapaturmasta tai lääkinnällisestä kuntoutuksesta johtuvan poissaolon ajalta, lisävapaapäivän palkka määräytyy siten, että työehtosopimuksen 23 §:n työkohtainen palkka tai 24 §:n 4. kohdan mukainen keskituntiansio (KTA) kerrotaan kahdeksalla tunnilla ja 21,5 päivällä ja saatu tulo jaetaan luvulla 25 (Työkohtainen palkka/KTA x 8 h x 21,5 pv / 25 = yhden lisävapaapäivän palkka)

Ulkopuolisen työvoiman käyttöä koskeva sopimus

3 Vuokratyövoima

Poistettiin seuraava kirjaus:

Työvoiman vuokraus on epätervettä, jos eri työvoimaa hankkivien yritysten toimittamat vuokratyöntekijät työskentelevät yrityksen normaalissa työssä sen vakinaisten työntekijöiden rinnalla ja saman työnjohdon alaisena pidemmän ajan.

4 Tilaajan vastuu

Muutettiin tilaajan vastuuta koskevan palkkasaatavan ilmoitusvelvollisuuden määräaikaa yhdellä päivällä 14 päivästä 15 kalenteripäivään siitä, kun saatava on erääntynyt maksettavaksi.

Lisättiin seuraava teksti:

Pääurakoitsijan tulee ryhtyä toimenpiteisiin ja huolehtia siitä, että tilaaja suorittaa edellä todetun mukaiset riidattomat saatavat työntekijälle 14 päivän kuluessa siitä, kun saatavat ja niiden peruste ovat tulleet riittävän täsmällisesti pääurakoitsijan tietoon.

Lisäksi lisättiin tilaajan vastuuta koskeviin määräyksiin kokonaan uusi kirjaus:

Tilaajan vastuu työvoiman hyväksikäyttötapauksissa

Tilaaja vastaa viime kädessä sopimuskumppaninsa työntekijän työsuhteesta johtuvista riidattomista saatavista koko tilaajan työmaalla työskentelyn ajan, kuitenkin enintään kuuden kuukauden ajan, seuraavien edellytysten täyttyessä:

* Työntekijän työsuhteesta johtuvat saatavat koostuvat työehtosopimuksen tai työlainsäädännön määräysten alittavista palkoista, palkanosista jne.
* Työntekijä ei ole ollut tästä tietoinen tai on muuten sellaisessa asemassa, ettei hän ole voinut vaatia työehtosopimuksen mukaisia etujaan.

Saatavista on ilmoitettava tilaajalle viipymättä niiden ilmettyä ja viimeistään 15. kalenteripäivänä työntekijän työmaalla työskentelyn lopettamisesta.

Mikäli tilaaja ei ole työmaan pääurakoitsija, tulee tilaajan antaa asiasta, korjaavista toimenpiteistä ja niiden aikatauluista viipymättä selvitys myös pääurakoitsijalle. Pääurakoitsija on huolehdittava siitä, että selvitykset ja korjaavat toimenpiteet toteutetaan koko urakkaketjussa.

TED-sopimus

14 § Oikeus tietojensaantiin

Muutettiin 14 §:n 1 kohta seuraavasti:

Pääluottamusmiehen tiedonsaantioikeuden osalta muutettiin ”pääluottamusmiehellä

on oikeus saada” muotoon ”pääluottamusmiehelle on annettava”.

Muutettiin 14 §:n 1. kohdan 3.momenttia seuraavasti:

Uusien työntekijöiden perehdytyksen yhteydessä työntekijöille on annettava henkilöstön edustajien yhteystiedot (puhelinnumero, sähköposti). Mikäli työntekijä on työsopimuksen tekemisen yhteydessä tai muutoin antanut työnantajalle kirjallisesti nimenomaisen suostumuksensa yhteystietojensa luovuttamiseen henkilöstön edustajalle tai edustajille, tulee työnantajan antaa ko. tiedot asianomaiselle henkilöstön edustajalle tai edustajille.

Rakennusalan urakkahinnoittelu

Tehtiin muutoksia muuraushinnoittelun sekä raudoitushinnoittelun työkokonaisuuksiin.